U eksploziji u Osijeku troje ozlijeđenih i velika materijalna šteta (23/8/01) - 2001-08-23
Čelni ljudi PU Osječko-baranjske izrazili suzdržanost oko bilo kakvih komentara o uzroku eksplozije pa i oko navoda da se radi o diverz
Dvadesetak minuta nakon ponoći protekle noći središtem Osijeka odjeknula je najprije jedna snažna eksplozija iza koje je gotovo puna dva sata s različitim intezitetom nastavljen niz lančanih eksplozija koje su dopirale iz dvorišta velike zgrade Osječko-baranjske PU. Prema službenoj obavjesti MUP-a RH do eksplozije je došlo u kontejneru u kojem je bilo privremeno uskladišteno streljivo i minsko-eksplozivna sredstva prikupljena od građana i pripremljena za uništenje. Iako se u izjavi MUP-a tvrdi kako su sva u kontejner odložena minsko-eksplozivna sredstva bili deaktivirani, odnosno da su iz njih izvadjeni upaljači i odvojeni od eksploziva, slike viđene na ulicama i parkovima uokolo zgrade PU govore suprotno. Naime, na brojnim pronađenim ručnim bombama razbacanim po javnim gradskim površinama uočljivi su bili pripadajući upaljači. Prema priopćenju MUP-a točan uzrok eksplozije utvrdit će se nakon očevida koji je još uvijek u tijeku, a obavljaju ga stručnjaci za eksplozive MUP-a RH iz Zagreba koji u službenoj izjavi navode kako nastala eksplozija nije uzrokovana vanjskim utjecajima već je najvjerojatnije nastala unutar samog kontejnera uslijed još uvijek neutvrđenih djelovanja. Od posljedica silnih eksplozija i to uglavnom od krhotina razbijenog stakla lakše su ozlijeđene tri osobe dok nitko od zaposlenika PU nije ozlijeđen. Nastale detonacije, već prema prvim viđenjima, uzrokovale su ogromnu materijalnu štetu i to ponajprije na samoj zgradi PU, a znatno je oštećeno na desetine stambenih i poslovnih zgrada u nekoliko ulica uokolo. Razbijena su gotovo sva stakla na stambenim kućama kao i izlozi brojnih okolnih trgovina i poslovnih ureda, a oštećeni su i krovovi kuća. Kako smo neslužbeno saznali, pronađeno je više od stotinu različitih vrsta ručnih bombi razbacanih po okolnim ulicama. Stanovnici osječke Stepinčeve i Reisnerove ulice koji su najviše pogođeni eksplozijom odmah su nastojali sanirati nastale štete na krovovima i prozorima svojih kuća i stanova. A kako su doživjeli proteklu noć za program Glasa Amerike razgovarali smo s nekoliko stanovnika, najbližih susjeda zgradi PU. Vi ste ovdje najbliži susjed. Vjerojatno ste mislili da živite na prilično sigurnom mjestu? "Pa jesam, to je u skladu s reklamama našeg MUP-a. Odgovoran je vlasnik oružja, a u ovom slučaju to je MUP". Šteta na kući? "Teško je sad procijeniti. Mislim da se radi o barem 30-40 tisuća DEM". Sad su ovdje ljudi iz policije u vašem dvorištu. Ima li ostataka eksploziva ili nečega drugog? "Ima nešto metaka, po ulici je bilo jutros ručnih granata, ostataka nagorenih automobila koji su letjeli po dvorištu." "DOživjela sam šok. Kad noćas nisam doživjela infarkt onda ga nikad neću dobit...Ne možeš pomoć, tutnji, a malo dijete, snaha i sin su u kući. Stravično je da se to može dogoditi. Ovako nije bilo ni za vrijeme rata. Materijalne stvari se daju urediti, ali ovaj šok..Mislim da se radi o velikoj neodogovornosti da se u centru grada drži tako oružje." Danas poslijepodne zamjenik načelnika PU Osječko-baranjske Marijan Ivić održao je konferenciju za novinare na kojoj je između ostaloga istaknuo kako su osječki policajci tijekom ove godine u sklopu akcije "Zbogom oružje" kontinuirano skupljali velike količine oružja, streljiva i različitih minsko-eksplozivnih sredstava. Na upit zašto tako prikupljena sredstva nisu čuvana na sigurnijem mjestu nego što je to jedan kontejner načelnik Ivić je objasnio. "U Upravi posjedujemo skladište koje je dupkom puno i u kojem se drži bojeva oprema potrebna za aktivni sastav. Mi nemamo pedlja praznog prostora", S obzirom na nedostatak odgovarajućeg skladišnog prostora načelnika Ivića smo pitali kako može ubuduće jamčiti građanima sigurnost uz takav način privremenog skladištenja. Mi možemo jamčiti samo to da ćemo poduzeti sve aktivnosti koje su primjerene i da takva sredstva što prije odvezemo iz PU na vojni poligon i da ih uništimo. No to ne ovisni samo o nama nego i o aktivnosti HV-a kao i o drugim faktorima, odgovorio je Ivić. A o tome kakve će mjere odgovornosti biti poduzete i jesu li on i ministar Lučin prilikom njegovog jutrošnjeg boravka u Osijeku razgovarali o mogućim ostavkama na svoje dužnosti Ivić je ovako odgovorio: "Osobno sam, kao i moji suradnici, podnijeli odgovornost prema ministru. Objektivna odgovornost stoji na meni pa onda i na svima ostalima. Međutim sistem je takav. Taj događaj se mogao dogoditi, a i ne..Dogodilo se i možemo biti sretni što posljedice nisu teže". Inače čelni ljudi ove PU izrazili su suzdržanost oko bilo kakvih komentara o uzroku eksplozije pa i oko navoda da se radi o diverziji.